L'Ajuntament habilita més de 40 línies telefòniques per a atendre la ciutadania
20 de març de 2020

Davant la situació de crisi sanitària ocasionada pel COVID-19 i el decret de l'Estat d'Alarma del Govern d'Espanya, per Resolució de l'Alcaldia de 17/03/2020, se suspén l'atenció presencial en les oficines municipals.

L'Ajuntament de l'Eliana continuarà atenent la ciutadania telefònica i electrònicament.

Es recorda que l'Estat d'Alarma estableix la suspensió dels terminis administratius dels procediments no finalitzats a data de 14/03/2020 en qualsevol administració.

Des del consistori s'anima a complir amb el decretat en l'Estat d'Alarma i a limitar al màxim la circulació, evitant eixir de casa en la mesura que siga possible.

L'alcalde, Salva Torrent, ha declarat que “estem realitzant un esforç immens per a contribuir a pal·liar aquesta situació”. I ha volgut agrair a tots els treballadors municipals, policia local i empleats de serveis socials la seua enorme dedicació i servei públic “des de l'Ajuntament continuarem implementant mesures per a ajudar als nostres veïns i veïnes, ja anunciem que retornarem la taxa per ocupació de la via pública a bars i restaurants que disposen de terrasses, hem posat en marxa el servei de compra solidària i atenció domiciliària, paralitzarem el gir de tributs municipals com l'impost de circulació, el dilluns continuarem amb més accions de desinfecció i fumigarem els carrers. Cada dia ens esforçarem al màxim per a pal·liar aquesta situació en la mesura de les nostres possibilitats”. També ha volgut mostrar el seu agraïment a les forces de la UME que també s'han desplegat en el nostre municipi per a col·laborar.

L'àrea de comunicació de l'Ajuntament està informant les 24 hores de totes les accions a través dels diferents canals municipals. I agraeix a la resta de mitjans de comunicació la difusió dels continguts.

\-        www.leliana.es/noticias

\-        Facebook: Ajuntament de l’Eliana

\-        Instagram: lelianagram

\-        Whatsapp: 674 15 38 56